दरअसल, हमारा साहित्य क्षेत्र सांसत और सीलन से इसलिए भरा हुआ है क्योंकि इसे अंधेरे और चौतरफा बंद दुनिया में बदल दिया गया है। मीडिया में राजनीति और अपराध से लेकर धर्म, स्वास्थ्य, शेयर, फैशन, ज्योतिष और खानपान आदि तक जैसे सभी गतिविधि-क्षेत्रों की भीतरी पड़ताल बतौर न्यूज स्टोरी आती है लेकिन साहित्य की कभी नहीं। इस पर न्यूज स्टोरी जैसी पड़ताल-सामग्री न कोई लिखना पसंद करता है न छापना। यह परिपाटी न जाने कब बदलेगी कि साहित्य पर जब लिखेगा तो कोई न कोई कथाकार-कवि-समीक्षक या प्रोफेसर-अध्यापक जैसा जीव ही। उस पर तुर्रा यह कि कलम चलाते या की-बोर्ड खटखटाते हुए ऐसे महाशय के सामने कोई आम पाठक शायद ही कभी होता हो। वह सीधे-सीधे समझ में आने वाली बात कह ही नहीं सकता। उसके शब्द-वाक्य पकौड़ी-जलेबियों की तरह ही होंगे! छनते हुए, छन्‍न-छन्‍न करते। उसे दरअसल अपना लोहा जो मनवाना होता है फलां ‘तीसमार खां’ आलोचक या चिलां ‘मियां मिट्ठू’ समीक्षक से। इसलिए वह सामान्य जिज्ञासु के लिए लिखता ही नहीं, लिहाजा आम नागरिक यहां की भीतरी हालत कभी जान नहीं पाता।